KIRJALLINEN KYSYMYS P-1502/02

esittäjä(t): Gianfranco Dell'Alba (NI) komissiolle

(22. toukokuuta 2002)

Aihe: Ihmisoikeusloukkaukset Vietnamissa

Yleinen ihmisoikeustilanne Vietnamissa on yhä hyvin huolestuttava. Hallitus vainoaa laajamittaisesti ja järjestelmällisesti eri ryhmiä, joita ovat muun muassa poliittiset toisinajattelijat, uskonnolliset johtajat ja alkuperäiskansat, erityisesti eteläisen Vietnamin vuoristoalueella elävät Montagnard-heimot.

Gia Lain provinssissa sijaitsevien lähteiden mukaan alueella on ahdisteltu, raiskattu, piesty ja mielivaltaisesti pidätetty useita ihmisiä, jotka osallistuivat helmikuussa 2001 Montagnard-heimojen ihmisoikeuksien kunnioittamisen puolesta järjestettyihin rauhanomaisiin mielenosoituksiin ja vuoden 2001 joulujuhlallisuuksiin.

Degar-heimosta on pidätettyinä 25 miestä ja yksi nainen 18-vuotias H'Ngon Sakarissa, Kambodassa. Seuraavat henkilöt ovat kotoisin Cu Sen alueelta Gia Lain provinssista: Hmen, Pen ja Ninh (kotoisin Plei Hlun kylästä); Bu ja Tim (Plei Le Anin kylästä); Tim ja Dit (Plei Le Ngolin kylästä); Hmanh (Plei Com Bomin kylästä); Kut ja Hlol (Plei Naon kylästä); Weh (Plei Bia Tihin kylästä; Hai, Jum, Dun ja Tinh (Plei Djrongin kylästä); Dun (Plei Bia Tihin kylästä); Ksor Ni (Bon Broaista, joka sijaitsee Ayun Pan alueella Gia Lain provinssissa). Kaikki edellä mainitut henkilöt ovat pidätettyinä omalla alueellaan, paitsi Ksor Ni, joka on eristettynä.

Vietnamilaisten väärinkäytöksistä ilmoituksen tekevät Degar-heimon jäsenet laitetaan tavallisesti vankilaan. Vietnamilaiset tietävät heidän olevan helppoja uhreja, koska hallitus noudattaa kaksinaismoraalia.

Koska Vietnam on kansalaisoikeuksia ja poliittisia oikeuksia koskevan kansainvälisen yleissopimuksen (ICCPR) sopimuspuoli ja kun otetaan huomioon EU:n läsnäolo alueella sekä sen YK:lle antama huomattava panos käytettäväksi tällä alueella, johon liittyy runsaasti pakolais-, kehitys-, ympäristö- ja huumekysymyksiä, komissiolta kysytään seuraavaa:

- Aikooko komissio kehottaa Vietnamia avaamaan keskiylämaan eri provinssit kansainvälisille ja riippumattomille tarkkailijoille allekirjoittamiensa kansainvälisten sopimusten mukaisesti?

- Aikooko komissio lähettää valtuuskunnan vierailemaan kyseisellä alueella?

Christopher Pattenin komission puolesta antama vastaus

(25. kesäkuuta 2002)

Komission Hanoin lähetystö seuraa yhdessä jäsenvaltioiden diplomaattisten edustustojen kanssa tiiviisti Vietnamin ihmisoikeustilannetta ja osallistuu kaikkiin diplomaattisiin vetoomuksiin, jotka unioni esittää Vietnamin hallitukselle. Vuonna 1995 Vietnamin hallituksen kanssa allekirjoitetun yhteistyösopimuksen 1 artiklan mukaan yhteistyö perustuu ihmisoikeuksien ja demokratian periaatteiden kunnioittamiseen, ja ihmisoikeuskysymyksiä käsitellään Vietnamin hallituksen kanssa unionin ja Vietnamin välisen sekakomitean kokouksissa.

Ylänköalueilla sijaitsevissa Gia Lain ja Dac Lacin provinsseissa oli vakavia levottomuuksia vuoden 2001 helmikuussa. Saatujen tietojen mukaan tuhannet etnisten vähemmistöjen edustajat, joita kutsutaan paikallisesti vuoristolaisiksi, osallistuivat osittain väkivaltaisiksi muuttuneisiin mielenosoituksiin, kun mielenosoittajat sulkivat valtatien ja tunkeutuivat postitoimistoon, lennättimeen ja muihin julkisiin rakennuksiin. Poliisi- ja sotilasvoimat sekä helikoptereita lähetettiin palauttamaan alueelle järjestystä. Näistä tapahtumista kertoi Vietnamin virallinen uutistoimisto. Ulkomaankirjeenvaihtajilta estettiin kuitenkin pääsy provinsseihin.

Tapahtumien jälkeen noin 200 alueen asukasta pakeni Kambodaan. Jotkut heistä palasivat Vietnamiin nopeasti. Pieni joukko sai muuttoluvan Yhdysvaltoihin. Muut jäivät kotiseudulleen, jonne saapui myös uutta väkeä. Tällöin Vietnamissa pidätettiin ja tuomittiin vankilaan noin 15 vuoden helmikuun 2001 levottomuuksiin osallistunutta henkilöä. Viime vuoden lopulla esitettyjen tietojen mukaan Kambodassa arveltiin olevan jopa 1 000 vuoristolaista. Tammikuussa 2002 Yhdistyneiden Kansakuntien pakolaisasiain päävaltuutettu (UNHCR) sekä Kambodan ja Vietnamin hallitukset sopivat Vietnamiin vapaaehtoisesti palaavien henkilöiden paluumuuton valvontaan liittyvistä järjestelyistä.

Tyydyttävästi käynnistyneeseen toimintaan liittyi kuitenkin lukuisia vaikeuksia. Komissio ja jäsenvaltiot kehottivat pakolaisasiain päävaltuutettua ja sopimuksen osapuolina olevien hallitusten edustajia aloittamaan uudelleen neuvottelut hyväksytyn paluuohjelman täytäntöönpanon varmistamiseksi. Vaikeuksien jatkuessa UNCHR kuitenkin sanoutui irti kolmikantasopimuksesta. Yhdysvaltojen hallitus esitti sittemmin tarjouksen, jonka perusteella Kambodan hallitus antoi Kambodaaan jääneille vuoristolaisille luvan siirtyä halutessaan Yhdysvaltohin. Tämä parhaillaan käynnissä oleva muutto-ohjelma toteutetaan yhteistyössä UNHCR:n kanssa.

Komissio ja unionin diplomaattiset edustustot ovat mahdollisuuksien mukaan seuranneet tiiviisti kyseisten toimien edistymistä sekä tilanteen kehittymistä keskiylängön provinsseissa. Riippumattomat lähteet eivät ole toistaiseksi voineet vahvistaa kysymyksessä mainittuja yksittäistapauksia koskevia tietoja, vaikka kambodalainen kansalaisjärjestö onkin komission tietojen mukaan haastatellut protestanttisen Dega-ryhmän jäseniä. Komission Hanoin lähetystöä on sen vuoksi kehotettu tutkimaan asiaa ja toteuttamaan tarvittavat toimenpiteet jäsenvaltioiden ulkomaanedustustojen kanssa.

Ulkosuhteista vastaava komission jäsen tapasi Vietnamin ulkoministerin Nguyendy Nienin 6. kesäkuuta; tapaamisen yhteydessä komissio kehotti Vietnamin hallitusta helpottamaan diplomaattien ja kansalaisjärjestöjen edustajien pääsyä alueelle. Unionin puheenjohtajavaltion ja kahden muun jäsenvaltion edustajat vierailivat äskettäin keskisellä ylänköalueella ja raportoivat tapahtumista palattuaan.